Title: OBRANNÉ A VOJENSKÉ OTÁZKY
Author: Frantisek Michalik
Last saved by: spano
Company: Misia SR pri NATO

Návrh na vyslovenie súhlasu vlády SR s uskutočnením vojenského cvičenia

V súlade s Plánom zahraničných aktivít Ministerstva obrany SR na rok 2003 (časť Plán dvojstrannej spolupráce so Spojeným kráľovstvom Veľkej Británie a Severného Írska, aktivita č. GBR-25-0-03-9844) sa v dňoch 23. až 28. júla 2003 uskutoční v 3. leteckej základni Prešov (ďalej len 3. LZ Prešov), pod velením Sqn Ldr A. L. DALEA, letecké cvičenie 32 príslušníkov 28. letky Kráľovského letectva Spojeného kráľovstva Veľkej Británie a Severného Írska (ďalej RAF) s dvomi vrtuľníkmi EH 101 Merlin.
Prílet príslušníkov RAF je plánovaný dňa 23. júla 2003 v poobedňajších hodinách na 2. leteckú základňu Kuchyňa, pre doplnenie paliva,  s pokračovaním na 3. LZ Prešov. 
V dňoch 24. a 25. júla  2003 bude vo výcvikových priestoroch 3. LZ Prešov vykonané letecké cvičenie  príslušníkov 28. letky RAF. Cvičenie bude ukončené brífingom, za účasti zástupcov Vojenskej leteckej akadémie v Košiciach, k výmene skúseností z leteckého cvičenia. 
Na dni 26. a 27. júla 2003 sú pre príslušníkov RAF pripravené rôzne športové a kultúrne podujatia. Odlet vrtuľníkov a personálu 28. letky RAF je plánovaný dňa 28. júla 2003 v doobedňajších hodinách. 
Finančné prostriedky na vykonanie uvedeného cvičenia a sprievodné akcie budú zabezpečené z nasledujúcich zdrojov:
-	ubytovanie, stravovanie, letecké palivo a ostatné prevádzkové kvapaliny, hradí  
Spojené kráľovstvo Veľkej Británie a Severného Írska 
-	preprava cvičiacich, cestovné a stojné dvoch autobusov hradí Centrum pre 
koordináciu presunov a prepravy Generálneho štábu ozbrojených síl SR
-	kultúrne a  športové akcie budú realizované z  finančných prostriedkov Ministerstva obrany SR
V súlade s Memorandom o porozumení medzi vládou Slovenskej republiky a vládou Spojeného kráľovstva Veľkej Británie a Severného Írska  o využívaní výcvikových priestorov  ozbrojených silami Spojeného kráľovstva Veľkej Británie a Severného Írska na území Slovenskej republiky z 28. júna 1999 bola vypracovaná „Realizačná dohoda medzi Ministerstvom obrany Slovenskej republiky a Ministerstvom obrany Spojeného kráľovstva Veľkej Británie a Severného Írska“ k vykonaniu tejto aktivity. Predmetná dohoda rieši otázky zabezpečenia a vykonania leteckého cvičenia príslušníkov 28. letky  RAF v Slovenskej republike v rámci bilaterálneho programu spolupráce v oblasti obrany. 
Vláda Slovenskej republiky rozhoduje v zbore podľa čl. 119 písm. o) Ústavy Slovenskej republiky o vyslaní ozbrojených síl mimo územia Slovenskej republiky na účel humanitárnej pomoci, vojenských cvičení alebo mierových pozorovateľských misií, o súhlase s prítomnosťou zahraničných ozbrojených síl na území Slovenskej republiky na účel humanitárnej pomoci, vojenských cvičení alebo mierových pozorovateľských misií, o súhlase s prechodom zahraničných ozbrojených síl cez územie Slovenskej republiky.